Elsebeth Gerner Nielsen (RV), 2003-12-16:
Nu håber jeg også, jeg får ros af ministeren bagefter.
Det Radikale Venstre synes, at det er en god idé at forenkle miljølovgivningen på industri- og erhvervsområdet.
Det gør vi selvfølgelig ud fra den betragtning, at det gælder om, at erhvervslivet har så få administrative byrder som overhovedet muligt.
Det, der så ærgrer mig i den sammenhæng, er, at i ministerens fremsættelsestale er ordet miljø så at sige fraværende, og det gør én en lille smule mistænksom, at der ikke står noget om miljø i en fremsættelsestale, som handler om en ret afgørende miljølovgivning.
Der står alene noget om, hvad det her betyder for erhvervslivet.
I Det Radikale Venstre er vi både optaget af, at det går godt for erhvervslivet, og af, at det går godt for miljøet.
Vi synes, at industrien har gjort det vældig godt i de senere år på hele miljøområdet.
Og baggrunden for det er, at vi har haft en rimelig stringent lovgivning på området i rigtig mange år.
Hvor industrien nok i første omgang var ret tøvende med hensyn til, hvad de stigende miljøkrav ville betyde - for ikke at sige ret kritiske over for dem - er der i de senere år sket det, at industrien i stigende grad har kunnet se, at de udmærket kan tjene penge og samtidig tage hensyn til miljøet.
Det er fantastisk godt, og man kunne ønske sig, at vi havde gjort det samme inden for landbruget for mange år siden og f.eks. noget tydeligere havde indført princippet om, at forureneren betaler.
Der er en del i forslaget, som vi ikke bryder os om, f.eks. kan vi slet ikke se, at der er nogen grund til at fritage virksomhederne for at bruge renere teknologi
, hvis der overhovedet er renere teknologi til rådighed og det kan betale sig at anvende den. Sådan som lovforslaget er lagt op nu, bliver det i stigende grad op til de enkelte virksomheder selv at tage stilling til, ligesom for renseriernes vedkommende, om de vil anvende renere teknologi eller ej.
Der mener vi stadig, at der er behov for, at det offentlige går foran og stiller nogle krav til de pågældende virksomheder.
Vi er også ret tøvende over for det med brugerbetaling, ikke mindst i forhold til de små virksomheder.
Vil en lille virksomhed med en ikke ret stor omsætning, men måske en stor miljøbelastning, være interesseret i at betale det, der skal betales for at få den nødvendige miljørådgivning?
Det kan vi godt være i tvivl om.
Samtidig ærgrer det os, at lovforslaget kommer på et tidspunkt, hvor ministeren i øvrigt er meget optaget af at tilegne sig så meget kompetence som overhovedet muligt, og også på et tidspunkt, hvor kommuner og amter skærer vældig meget ned på miljøområdet.
Vi kan godt være nervøse for, at den her lovgivning, som måske i virkeligheden er en udmærket lovgivning, bliver ødelagt af, at kommunerne og amterne er så pressede, som tilfældet er, og af, at miljøet generelt ikke har en høj prioritet hverken her eller hisset.
Endelig, hvis vi skal gennemføre det her, bliver det nødvendigt at stramme op på straffelovgivningen.
Det er vores opfattelse, at forudsætningen for, at man kan gå over til større egenkontrol, er, at der virkelig vanker ved kasse a, hvis man så forbryder sig mod den lovgivning, vi har.
Med andre ord er der brug for væsentlig højere bøder og højere strafferammer, hvis denne her lovgivning skal gennemføres.
Men vi glæder os til at følge arbejdet og bidrage til arbejdet i udvalget.